El circ aborda temes d'actualitat en les propostes de l'Off Romà de Sagunt a Escena
01 d’agost 2022

![](/media/ikyfyodm/c1_mini_m1_offroma_avance.jpg?width=850&height=521.5909090909091)

El festival Sagunt a Escena, organitzat per la Conselleria de Cultura de la Generalitat Valenciana, a través de l'Institut Valencià de Cultura (IVC), i que compta amb la col·laboració de l'Ajuntament de Sagunt, atén tots els gèneres actuals, entre els quals el circ té un especial protagonisme dins de la programació de l'_Off Romà_. Esta disciplina ha eixamplat els seus marges en els últims anys per a abordar la creació més contemporània en fusió amb les tècniques habituals dels seus artistes.

Els espectacles programats entre el 4 i el 28 d'agost en diversos emplaçaments de la ciutat tracten temes com ara la sororitat, les relacions col·laboratives o la necessitat de frenar la degradació mediambiental.

Per a Inma Expósito, directora artística del festival, **«el circ ha sigut una de les últimes disciplines de les arts escèniques a incorporar-se a Sagunt a Escena, que porta prop de 40 edicions. Encara que haja arribat fa poc a les files de la programació no és menys important que la resta, per això hem volgut donar-li el punt de presència que mereix, ja que a través d'esta disciplina els i les artistes exploren les possibilitats del llenguatge escènic per a convidar-nos a qüestionar els fonaments de l'existència dramàtica»**.

La Finestra Nou Circ, formació valenciana que des de 2012 gestiona projectes amb objectius socials i artístics, serà l'encarregada d'engegar la programació del festival el dia 4 en la plaça Cronista Chabret. Dirigit per Pablo Meneu i Olga Osuna, _Tramvia nº12_, creació de 2021, reunix cinc intèrprets, curiosos personatges en espera en una estació. Roda, malabars, maces i acrobàcies són algunes de les tècniques amb les quals els artistes van traçant una trama absurda que apunta cap a la resiliència humana i els avantatges de l'enfocament col·lectiu enfront de l'individualisme.

La peça _Waterfalls_ oferix el dia 6 en la plaça Cronista Chabret el seu teatre físic i gestual pròxim al _clown_. A això se li suma la dramatúrgia de teatre de carrer en una proposta de la companyia mallorquina La Mecànica. En aliança amb els txecs Mime Prague, gràcies a la direcció del prestigiós Radim Vizváry, la peça oferix una successió de moments caòtics amb l'aigua com a protagonista. Els seus dos intèrprets s'embullen en un circuit un poc desastrós esguitat d'humor que ja ha recorregut festivals d'Itàlia, Líban, República Txeca i Espanya.

**Dones, color i cooperació**

En _#Sueña_ l'artista madrilenya Mireia Miracle unix el llenguatge gestual del _clown_, la dansa i la música en directe. Estrenat el juny passat en el festival Circada de Sevilla, és el segon treball en solitari de l'experimentada creadora, qui va aconseguir amb _Rojo_ (2018) diverses nominacions i premis com ara el d'Artista Emergent Zirkólika.

Pujada a una bastida, l'artista desplega la seua vis més còmica en una peça irreverent, destinada a les persones jóvens, que gira entorn de la vocació. El color i la música transformaran el gris i la rutina inicial en una celebració col·lectiva, una descàrrega d'optimisme i energia. La peça es pot veure el dia 12 en la pujada al Castell.

Les protagonistes de _Trenzadas_ són les artistes Sofia Demicheli, Veronica Capozzoli i Linda de Berardinis. La peça, que s'oferix el dia 18 en la plaça Cronista Chabret, és un homenatge a la sororitat, la cooperació i al valor de la col·lectivitat com a força que mou el món. Al llarg de 45 minuts es mostra un recorregut que permetrà a les tres descobrir que juntes poden superar qualsevol límit o impediment.

Berardinis, Capozzoli i Demicheli posseïxen formació eclèctica en diferents disciplines circenses com ara masteler xinés, verticals sobre cadires, contorsió o trapezi, habilitats que despleguen durant l'obra. Residents a Barcelona, han transitat per diferents escoles internacions, han treballat en diversos països i estan vinculades a la Central del Circ i a l'Ateneu Nou Barris de Barcelona, dos dels principals focus d'activitat circense a escala nacional. La direcció de l'obra és de Jordi Fàbregas, experimentat productor i director en 23Arts Brothers Projections.

**El medi ambient, en el centre**

**«Els cossos en acció i el riure establixen un espai de reflexió tan necessari com potent en la societat. L'essència del pallasso, del _clown_, el nu del fet circense, la tendresa que es desprén, l'humor subjacent o l'equilibri constant amb el qual es treballa establixen paral·lelismes amb la vida mateixa. Tots estos ítems representen la idea global del tot programàtic que hem volgut transmetre en esta edició. A més a més, la selecció de companyies participants correspon a un propòsit de donar suport a la creació valenciana i també a la femenina, amb l'objectiu de visibilitzar les dones creadores en totes les seues expressions escèniques»**, afig Inma Expósito sobre els espectacles.

És el cas de la segona proposta valenciana, _Plàstic_, dirigida per Guadalupe Sáez (també autora) i Patricia Pardo. És una obra de teatre de text, objectes i _clown_ que tracta sobre el canvi climàtic. Com diuen les seues directores, **«està escrita per a xiquets i pensada per a adults que encara creuen que es pot canviar el món»**.

En un 2078 apocalíptic quatre amics s'ajunten per a celebrar un aniversari. A través d'una cançó popular i de diferents artefactes, _Plàstic_ recorre dades clau de la crisi climàtica, des de les recents vagues d'estudiants fins a una futura gran crisi. És una obra per a prendre consciència sobre els problemes derivats del consum excessiu i de la contaminació.

Interpretada per Merxe Aguilar, Laura Giner, Pau Gregori i Sandra Sasera, compta amb l'escenografia i titelles de Miguel Ángel Camacho. Es tracta de la tercera peça familiar de La Família Política, col·lectiu que des de 2010 desenvolupa projectes escènics propis, i es podrà veure el dia 21 en el Centre Cívic Antic Sanatori del Port de Sagunt.

L'última de les propostes d'este àmbit és _Peus dalt_, d’Spinish Circo, un espectacle dirigit per Pau Portabella, una creació sense text que combina tècniques circenses amb teatre, moviment i un toc d'humor. La proposta valenciana es pregunta sobre el que significa viure en societat i sobre el que es considera normal dins de la comunitat. Marius Dince aporta els equilibris amb maces i malabars; Anna Kurikka, veu i acrobàcies; Edu Martínez, Maive Silvestre i Juan Manuel Cisneros despleguen malabars i acrobàcies. La música original i en directe és de Gilbertástico.

![](/media/3pgnsn5n/c2_offroma_avance.jpg?width=850&height=561.1931818181819)

*   [](http://www.facebook.com/sharer.php?u=https://aytosagunto.es/va/actualitat/off-roma-sagunt-a-escena-2022-avanc-2022-08-01/ "Facebook")
*   [](http://twitter.com/share?url=https://aytosagunto.es/va/actualitat/off-roma-sagunt-a-escena-2022-avanc-2022-08-01/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/off-roma-sagunt-a-escena-2022-avanc-2022-08-01/ "Linked In")
*   [](mailto:?body=https://aytosagunto.es/va/actualitat/off-roma-sagunt-a-escena-2022-avanc-2022-08-01/)